kardosdrur/scandi-wiki huggingface dataset:
Mine glade 60'ere

Mine glade 60'ere (originaltitel The Wonder Years) var en amerikansk komedieserie skabt af Neal Marlens og Carol Black. Den kørte i seks sæsoner fra 1988 til 1993 og havde i alt 115 afsnit. Serien omhandler hovedpersonen Kevin Arnolds liv imens han vokser op i 60'erne og 70'ernes USA. Seriens fortæller var Kevin som voksen.

Serien har været nomineret til 49 priser og har vundet 23, heriblandt en Golden Globe Award for bedste TV-serie i 1989.

Medvirkende 
 Kevin Arnold (Seriens hovedperson): Fred Savage.
 Kevin Arnold (Fortæller, hovedpersonen som voksen): Daniel Stern.
 Paul Pfeiffer (Kevins meget intelligente bedste ven): Josh Saviano. 
 Winnie Cooper (Kevins nabo som han er forelsket i, i det meste af serien): Danica McKellar.
 Jack Arnold (Kevins far): Dan Lauria.
 Norma Arnold (Kevins mor): Alley Mills.
 Karen Arnold (Kevins "hippie-storesøster"): Olivia d'Abo
 Wayne Arnold (Kevins storebror, der nyder at genere ham): Jason Hervey.

Seriens skabere er Carol Black og Neal Marlens.

Eksterne henvisninger 
 
 Artikel om Mine glade 60'ere

Komedieserier fra USA
Amerikanske tv-serier fra 1980'erne
Amerikanske tv-serier fra 1990'erne
Tv-programmer fra American Broadcasting Company
Blomsterbørns børn

Blomsterbørns børn (eng.:Family Ties) en amerikanske sitcom, der blev skabt af Gary David Goldberg. Den kørte i syv sæsoner fra 1982 til 1989, og blev en af 1980'ernes mest populære sitcoms.

Plot 

Serien hovedomdrejningspunkt er konflikten mellem de to tidligere hippier Steve og Elyse Keaton – der stadig er meget præget af 1960'erne og 1970'ernes værdier, og deres tre typiske børn fra 1980'erne – præget af dette årtis værdier, på tre meget forskellige måder. Samt ikke mindst de tre meget forskellige børns indbyrdes konflikter og modsætninger. Men trods de store forskelligheder, så binder familien alligevel dem alle sammen (deraf den engelske titel: Family Ties), og selv når konflikterne bliver store så er de bundet sammen af en kærlighed til hinanden.

I Danmark er Blomsterbørns Børn blevet vist på TV 2 – og er genudsendt et stort antal gange. Det var en af de første sitcoms der blev vist på TV 2 i kanalens spæde år, og den blev således først vist i Danmark efter den var slut i USA.

Medvirkende 

Hovedroller
 Steven Keaton (Familiens far, der arbejdede på en tv-station): Michael Gross.
 Elyse Keaton (Familiens mor, en arkitekt): Meredith Baxter-Birney.
 Alex Keaton (Deres stærkt republikanske og meget intelligente søn): Michael J. Fox.
 Mallory Keaton (Deres shopping-fikserede datter): Justine Bateman.
 Jennifer Keaton (Deres sportsglade datter): Tina Yothers.
 Andrew Keaton (Familens yngste medlem): Brian Bonsall.

Andre personer
 Erwin "Skippy" Handelmann (familiens nabo, ugengældt forelsket i Mallory, lidt af en original)
 Nick Moore (Mallorys kæreste i de senere sæsoner, ikke lige resten af familiens type)
 Ellen Reed (Alex' første store kærlighed – og hans store modsætning): Tracy Pollan (blev Michael J. Fox's kone i virkeligheden)
 Lauren Millr (Alex' næste kæreste da Ellen forlader ham): Courteney Cox (Courteney Cox er senere blevet kendt for serien Venner)

Eksterne henvisninger 
 

Amerikanske tv-serier fra 1980'erne
Sitcoms
Tv-programmer fra NBC
Ib Spang Olsen

Ib Otto Spang Olsen (11. juni 1921 i København – 15. januar 2012) var en dansk tegner og forfatter.

Liv og karriere 
Ib Otto Spang Olsen blev født i Engelstedsgade 32 i Aldersro Sogn i København den 11. juni 1921 som søn af gartner Ole Peder Christian Olsen og hustru Karen Sofie f. Nielsen. Forældrene blev gift den 1. maj 1916 og flyttede til Engelstedsgade.

Han tog lærereksamen i 1943 og studerede herefter på Kunstakademiet i København 1945-49 og på Den Grafiske Skole 1947-49. Han tilhørte rækken af store danske illustratorer som Axel Mathiesen, Ib Andersen og Mads Stage.

Ib Spang Olsen var lærer på Bernadotteskolen 1952-1961, formand for Kulturministeriets Arbejdsgruppe om Børn og Kultur 1982-90 og medlem af Akademirådet.

Han var kendt for sine frodige og rustikke illustrationer til noveller, bogomslag og Halfdan Rasmussens børnebøger med rim og remser og udgav egne bøger. En kronologisk liste med de omkring 100 titler kan ses på Bibliografi.dk.

I 1972 blev han tildelt den internationale H.C. Andersen-medalje for sine tegninger. Han modtog desuden Kulturministeriets børnebogspris.

Han var i en årrække medlem af Danmarks Naturfredningsforenings lokalkomité i Gladsaxe.

Fra sit første ægteskab med socialrådgiver Grethe Rigmor Geisler, som han var borgerligt viet til på Københavns Rådhus den 1. maj 1947, havde han to børn, Tine og Tune.
Ib Spang Olsen var 2. gang gift med Nulle Øigaard og far til Martin Spang Olsen og Lasse Spang Olsen.

Priser 
Ib Spang Olsen har bl.a. modtaget
 Kulturministeriets Børnebogspris 1963 for Drengen i månen
 Kulturministeriets Børnebogspris 1964 for Det lille lokomotiv, Blæsten og Regnen
 Kulturministeriets Børnebogspris 1967 for Mosekonens bryg
 Den internationale H.C. Andersen-medalje for illustration i 1972
 Modersmål-Prisen 2002
 Statens Kunstfonds livsvarige ydelse 2010

Litteraturhenvisninger 
 Ib Spang Olsen: Mine bogomslag 1944-2000. Red. af Gunnar Jakobsen. L&R Fakta, København 2000. 136 s. ill. [Udvalgte bogomslag kommenterede af Ib Spang Olsen].
 Gunnar Jakobsen: Ib Spang Olsen og Plakaten. Høst & Søn København 2003. 222 s. ill. litt. [Komplet fortegnelse over Ib Spang Olsens plakater, hvoraf udvalgte er kommenterede af Ib Spang Olsen].
 Gunnar Jakobsen: Ib Spang Olsen og bogen 1944-2006 – en bibliografi. Høst & Søn, København 2006. 287 s. ill. litt. [Komplet fortegnelse over Ib Spang Olsens bogarbejder mv, hvoraf udvalgte er kommenterede af Ib Spang Olsen].
 Søren Vinterberg: Ib Spang Olsens ABC. Billederne Bøgerne Mennesket. Lindhardt og Ringhof. 2015.

Referencer

Eksterne henvisninger 

 
 
 Billedbogsillustrationeraf af Ib Spang Olsen
 Galleri Ib Spang Olsens hjemmeside 
 Artikel: Ib Spang Olsen er død 

 Ib Spang Olsen på forfatterweb.dk

Personer fra København 
Børnebogsforfattere fra Danmark
Tegnere fra Danmark
Illustratorer fra Danmark
Kunstnere på finansloven (afdøde)
Personer i Kraks Blå Bog (afdøde)
Dansksprogede forfattere fra Danmark
Medlemmer af Akademiraadet
Personer med enkeltværker i Kulturkanonen
Modtagere af BMF's børnebogspris
Modtagere af Børnebibliotekarernes Kulturpris
Modtagere af Kulturministeriets Børnebogspris
Modtagere af Modersmål-Prisen
Anita Bay Bundegaard

Anita Bay Bundegaard (født 31. oktober 1963) er en tidligere dansk politiker (Radikale Venstre) og minister. Hun var i en årrække redaktør på Politiken, men arbejder nu som direktør for Save the Children (Red Barnet) i Geneve.

Biografi 
Anita Bay Bundegaard er født i Tejn og blev student fra Rønne Statsskole i 1983. Herefter studerede hun engelsk og spansk på Københavns Universitet og Handelshøjskolen i København.

Hun har arbejdet journalistisk som programmedarbejder i DR-Rønne 1994-96, som redaktør af Højskolebladet 1996-98 og som debatredaktør ved Politiken 1998-2000.

Allerede som helt ung meldte hun sig ind i Det Radikale Venstre, og hun var blandt andet studentermedhjælper for Bernhard Baunsgaard og Marianne Jelved. Hun blev opstillet for Det Radikale Venstre i 1994 i Ballerupkredsen og i 1998 i Bornholms Amtskreds. Desuden var hun kandidat ved valget til Europa-Parlamentet i 1994. Hun blev dog ikke valgt, og derfor var hun politisk helt ukendt, da hun ved regeringsomdannelsen 21. december 2000 blev minister for udviklingsbistand i Regeringen Poul Nyrup Rasmussen IV. Denne post holdt hun til regeringen gik af 27. november 2001.

Anita Bay Bundegaard vakte stor opsigt i en periode, hvor der var skarp debat om indvandringens omfang, ved i februar 2001 i et interview i Weekendavisen at efterlyse en måde de vestlige lande kunne håndtere problemet med såkaldte fattigdomsflygtninge, bl.a. ved at foreslå, at fattigdomsflygtninge burde kunnne få asyl i Danmark. Bundegaards udmelding blev prompte underkendt af daværende statsminister Poul Nyrup Rasmussen og Det Radikale Venstre. Hun fik u-landsjournalisternes hædersbevisning, Nairobi-prisen, i 2001 for sin indsats på posten.

Efter ministertiden blev Bundegaard rådgiver for UNHCR, FN's flygtninge-højkommisariat i Geneve. Fra 1. marts 2006 vendte hun tilbage til Politiken som redaktør af lederkollegiet (leder af den gruppe redaktører og journalister, der skriver avisens ledere).

Den 30. september 2008 blev hun udnævnt til kulturredaktør for Politiken.

Anita Bay Bundegaard er gift med journalist og forfatter Christian Bundegaard. I tidens løb har hun ud over ovennævnte også oversat bøger, blandt andet (sammen med sin mand) Den røde notesbog og andre sande historier af Paul Auster.

Kontrovers om akademisk titel 
I 2001 afsløres det, at Anita Bay Bundegaard ved flere lejligheder personligt har godkendt brugen af titlen cand.ling.merc på trods af, at hun aldrig har færdiggjort uddannelsen. I Marianne Jelveds debatbog "Radikale værdier i en forandret tid" beskrives Bay Bundegaards titel som cand.ling.merc., på trods af at Bay Bundegaard selv læste korrektur. Journalist Gerhardt Eriksen fra Jyllandsposten hævdede endvidere, at Bay Bundegaard selv havde angivet titlen i et interview med ham.

Kilder 
 Folketinget.dk om Anita Bay Bundegaard

Referencer 

Danske ministre fra Det Radikale Venstre
Redaktører fra Danmark
Udviklingsministre fra Danmark
Personer i Kraks Blå Bog
Personer fra Bornholm
Ansatte i DR
Journalister ved Politiken
Isabel Maria de Gama

Isabel Maria de Gama er enkedronning over Kongo-folket i Republikken Congo og Angola. Da hendes mand, Dom Antonio 3., døde i 1958, blev hun regent som formynder for sin søn, Mansala. Mansala blev konge i september 1962, men døde i oktober, hvorefter Isabel Maria fortsatte som dronning. Det er uklart, om Isabel Maria stadig er dronning eller om hun gik af i 1975.

Konge/dronninge-titlen har intet statsretsligt indhold i forhold til Republikken Congo og Angola, men er alene udtryk for stillingen indenfor Kongo-folket.

Kongelige fra Congo
Tjek fødselsår
Adidas

Adidas er et tysk firma, der producerer sportsudstyr og diverse ting indenfor sportsmode, særligt kendt for at lave fodtøj, men også bl.a. trøjer og shorts. Adidas er en del af Adidas Group, som også ejer Reebok. Adidas blev i sin tid startet af to brødre, Adolf og Rudolf Dassler, men de blev uvenner, og Rudolf Dassler startede derfor Puma med fokus på modetøj. Forholdet mellem de to firmaer er dog blevet bedre gennem tiden.Adidas har siden 2004 været tøjsponsor til det danske landshold i fodbold. En aftale de overtog fra det danske firma Hummel. Aftalen løber til 30. juni 2012. 
I 2009 fik AaB en kontrakt med Adidas. Andre klubber har trøjer fra Adidas f.eks.: Chelsea F.C, Real Madrid,Bayern München, F.C. København og mange flere.

Logoet skal forstille et bjerg, som skal betyde at man kan overkomme alt.

Eksterne henvisninger 

 Officiel hjemmeside for Adidas Group

 
Sportsudstyrsproducenter fra Tyskland
Beklædningsvirksomheder fra Tyskland
Beklædningsmærker
Etableret i 1924
Tommy Bredsted

Tommy Bredsted også kendt som Onkel Tom (født 3. februar 1975 i Næstved) er en dansk rapper og hiphopper. 

Han var medlem af hiphopgruppen Hvid Sjokolade sammen med DJ Nage (Niels Henrik Gerts) og Lasse Lindholm. Han begyndte at rappe i 1991 på Næstved Gymnasium og blev i 1999 uddannet på TV-skolen og  på Den Danske Filmskole i 2003. Begge steder studerede han på manuskriptlinjen. I 2002 scorede han en hovedrolle i kult-ungdoms-komedie filmen Slim Slam Slum som Slum.

Filmografi

Teater 
 Kampen Om Danmark (skrevet og komponeret til Baggårdteatret & Odense Teater – 2005)

Albumudgivelser 
 Mon ik'..! (2004)
 Munden fuld (2001)
 Levende poeters klub (1997)
 Så'n Er Vi (1996)

Eksterne henvisninger 
 
 
 

Personer fra Næstved 
Hiphoppere fra Danmark
Rappere fra Danmark
Har spillet på Roskilde Festival
Hvid Sjokolade
Slim (tegnefilmsfigur)

Slim er en fiktiv figur, en ung sofaligger på 24 som optræder i tegneserien Slim Slam Slum. Hans beskrivelse er bl.a. at han vejer 58 kilo, har en ligeglad stil, elsker Street fashion og hader skrankepaver. Han bor sammen med sine venner Slam og Slum i en 2-værelses junkbolig i Nordvest-kvarteret. Sammen har de dannet en rap gruppe ved navn, Boomin' Crew, hvor Slim er DJ. Han er forelsket i blondinen Dit, der arbejder på Cafe Stødersten. Han blev skabt af Jorge Ballarin og Marcelino Ballarin i 1998.

Han optrådte også i spillefilmen, Slim Slam Slum, baseret på brødrenes tegneserie og instrueret af brødrene. I filmen bliver han spillet af Thure Lindhardt.

Tegnefilmsfigurer
Stjær Kirke

Stjær Kirke, Framlev Herred, Århus Amt. Kor og kirkeskib er opført af granitkvadre i romansk stil. Tårnet er fra slutningen af middelalderen og er opført af både kvadre og munkesten. Et nyere våbenhus er nedrevet igen for at frilægge det flotte granitrelief omkring syddøren, der er et af den jyske granits hovedværker.

Eksterne henvisninger 

 Stjær Kirke  på nordenskirker.dk
 Stjær Kirke på korttilkirken.dk
 Stjær Kirke på danmarkskirker.natmus.dk (Danmarks Kirker, Nationalmuseet)

Kirker i Skanderborg Kommune
Kirker i Århus Stift
Kirker i Århus Amt
Atomium

Atomium er en bygning i Heysel ved Bruxelles i Belgien. Den 102 meter høje stålkonstruktion blev bygget som blikfang for Verdensudstillingen i 1958. Konstruktionen forestiller en forstørret jernkrystal med ni atomer.

Atomium skulle efter planen rives ned efter verdensudstillingen, men den viste sig hurtigt som en turistmagnet, der trækker mange besøgende til området, hvor også en anden seværdighed, Mini-Europa, er placeret. Der er adgang til Atomiums indre, og fra den øverste kugle er der en fin udsigt. 

Atomium blev gennemgribende renoveret mellem 2004 og januar 2006. Bygningen blev genåbnet for publikum 18. februar 2006.

Andet 
Den danske virksomhed Rockwool var involveret i renoveringen af Atomium. Til erindring herom pryder Atomium forsiden på selskabets årsrapport for 2005.

Eksterne henvisninger 

 Atomium : Officiel hjemmeside
 Webcam Atomium
 Atomium : Virtuel rundtur

Bygninger, konstruktioner og anlæg i Belgien
Verdensudstillinger i Belgien
Bruxelles
Verdensudstilling

Verdensudstilling er fællesbetegnelsen på større internationale udstillinger som er blevet holdt forskellige steder i verden siden det 19. århundrede. Det officielle organ for godkendelse af verdensudstillinger er BIE – Bureau International des Expositions.

BIE-godkendte udstillinger opdeles i forskellige typer; universelle, internationale eller specialiserede. Udstillingerne varer sædvanligvis mellem tre og seks måneder.

Se også 
 Liste over Verdensudstillinger.
 Verdenudstillinger godkendt af BIE

Eksterne henvisninger 

EXPOmuseum.com
Bobby Whitlock

Bobby Whitlock (født 18. marts 1948 i Memphis, Tennessee) er en amerikansk musiker, sanger og sangskriver bedst kendt som medlem af Derek and the Dominoes. Han var i 1960'erne og 1970'erne en efterspurgt session-musiker.

Som teenager var Whitlock ansat ved Stax studierne, hvor han medvirkede på sessions med en lang række af selskabets kunstnere. Sidst i1960'erne så Delaney Bramlett ham optræde i Memphis og hyrede ham til Delaney & Bonnie. Her mødte Whitlock Carl Radle, Jim Gordon og senere Eric Clapton. Whitlock medvirkede i 1969 sammen med Radle og Gordon på Claptons første solo-album, Eric Clapton, og i starten af 1970 dannede de fire Derek and the Dominoes.

Gruppen medvirkede på George Harrisons All Things Must Pass og efter en række koncerter indledtes optagelserne af gruppens første album, Layla and Other Assorted Love Songs. Whitlock skrev sammen med Clapton hovedparten af sangene til dette album, bl.a. "Tell the Truth", "Roll it Over ", "Keep on Growing " og "I Looked Away". Dette album er siden blevet et af rockens klassikere. Knap et år senere gik gruppen i opløsning under indspilningen af, hvad der skulle have været gruppen andet album.

Efter opløsningen af Derek and the Dominoes fortsatte Whitlock som solist og som session-musiker. På det første soloalbum, Bobby Whitlock, fra 1972 medvirkede alle musikerne fra Derek and the Dominoes, og optagelserne blev sidste gang, gruppens medlemmer spillede sammen. Whitlock medvirkede i samme periode på Rolling Stones' Exile on Main Street.

Efter i 1976 at have udsendt sit fjerde solo-album trak Whitlock sig tilbage til en farm i Mississippi. I de næste 20 år arbejdede han kun sporadisk som session-musiker.

I 1999 vendte Whitlock tilbage med et nyt album, It's About Time. Han medvirker i dag på et mindre antal sessions og optræder i mindre omfang sammen med sin kone, CoCo Carmel, med hvem han i 2003 udsendte Other Assorted Love Songs.

Whitlock har indspillet med en lang række navne, bl.a. Rolling Stones, Stephen Stills, George Harrison, Dr. John, Jeff Healey og Eric Clapton. Hans sange er indspillet af bl.a. Ray Charles, Albert King, Tom Jones og Sheryl Crow.

Diskografi (udgivelser i eget navn) 
 Bobby Whitlock (1972)
 Raw Velvet (1972)
 One of a Kind (1975)
 Rock Your Sox Off (1976)
 It's About Time (1999)
 Other Assorted Love Songs'' (2003)

Eksterne henvisninger 
 Bobby Whitlocks hjemmeside

Musikere fra USA
Zaragoza

Zaragoza (tidligere Saragossa, ) er hovedstad i den autonome spanske region og det tidligere kongerige Aragón og provinsen Zaragoza. Byen har  indbyggere.

Zaragoza er vokset op hvor floden Ebro samler de to bifloder Huerva og Gállego. Den er et trafikknudepunkt omkring 300 km. fra de fire storbyer Madrid, Barcelona, Valencia og Bilbao. AVE-hurtigtoget fra Barcelona til Madrid går gennem byen.

Zaragoza var vært for verdensudstillingen EXPO 2008, som havde vand og bæredygtighed som gennemgående tema. Betydende virksomheder i byen er General Motors bilfabrik, der fremstiller Opel-modeller, CAF (Construcciones y Auxiliar de Ferrocarriles), der bygger lokomotiver og togsæt. Byen rummer også en flybase og andre militære installationer.

Sammen med det nærliggende vintersportssted Jaca kandiderede Zaragoza til de olympiske vinterlege i 2014.

Referencer

Eksterne henvisninger
Capability Maturity Model

Capability Maturity Model (CMM) er en samling modeller af arbejdsgange (processer) en organisation kan følge med det formål at få bedre styr på sin softwareudviklingsproces. CMM er delt op i 5 niveauer afhængigt af hvor mange af de i CMM beskrevne arbejdsgange man følger. Hvis man er på niveau 1 følger man kun få af arbejdsgangene mens hvis man er på niveau 5 følger man alt fra CMM.

CMM er udviklet af Software Engineering Institute, der drives af Carnegie Mellon University i Pittsburgh Pennsylvania USA. De har efterfølgende udsendt en ny version med navnet Capability Maturity Model Integration (CMMI).

Der findes ikke nogen offentlig liste over hvilke firmaer der bruger CMM og hvilket niveau de er på men i Danmark er der så vidt vides pt. kun en virksomhed, Systematic, der er på niveau 5. Indiske it-virksomheder der tager sig af out-sourcing opgaver er ofte på niveau 5.

Eksterne henvisninger 
 Carnegie Mellon Software Engineering Institute (SEI) webside
 Modenhedsmodel giver Postens it-udviklere styr på sagerne

It-styring
New York (flertydig)

New York kan være:

 New York City – en by i USA
 New York (delstat) – en delstat i USA
 New Yorks storbyområde - et storbyområde der dækker New York

Kultur 
 New York (Lou Reed album) - et album fra 1989
 New York, New York (film)– en film af Martin Scorsese fra 1977.
 New York, New York (sang) - titelsangen til filmen af samme navn skrevet af John Kander og bl.a. sunget af Frank Sinatra.
 New York (film fra 1916) - amerikansk stumfilm fra 1916 af George Fitzmaurice

Medier 

 New York Magazine - Magasin
 New York Times - Avis
 The New Yorker - Magasin
 New York Post - tabloidavis
 The New York Times Company - Medievirksomhed
 New-York Tribune - Nu lukket avis

Sport 
 New York Rangers – en ishockeyklub fra New York City
Lille fredag

Lille fredag er en betegnelse for torsdag brugt i betydningen at torsdag er første dag i weekenden og dermed en lejlighed til fest.

De meget festhungrende anvender tillige begreberne "Lille lille fredag" eller "Lille torsdag", som betegnelse for en festlig onsdag. Et beslægtet udtryk er "Musikerens weekend", der anvendes som betegnelse for hverdagene mandag, tirsdag og onsdag. Disse dage er typiske fridage for professionelle musikere, der ofte er på arbejde i den "rigtige weekend".

I Sverige kaldes Lille Fredag for Lillördag og i Finland kaldes den særlige festdag for pikkulauantai, der er en betegnelse for at feste om onsdagen.

Et eksempel på brugen af udtrykket kan bl.a. ses i et klip fra Natholdet.

I 2017 annoncerede Tivoli en lillebror til Fredagsrock som de kalder Lillefredag.

Noter 

Ugedage
Slang
Sneskraber

En sneskraber er et redskab til at skrabe sne væk med.

De fås i mange udgaver, fra håndværktøj til lastbildrevet værktøj.

Håndværktøj til bilen 
De mindste kaldes lige så ofte isskrabere og er beregnet til at fjerne is og sne fra vinduerne på en bil. De kan udformes på mange måder, men som regel anvendes en variant med et skaft på tværs af skrabebladet. Der kan eventuelt være både et hårdt blad af plast eller metal til at tage isen og et blødt blad, normalt af gummi til sne og vand, eller der kan i den ene ende være en kost.

Redskab til fortovet 
Nummeret større er det redskab man bruger til at rydde fortove med, og findes grundlæggende i to modeller: Den ene har et langt bredt blad i relativt blødt materiale, typisk plast eller tynd krydsfiner. Den kaldes også en sneskovl. Den anden model har et kortere, men lige så bredt blad, der oftest er lavet i stål og formet som bunden af et U, så sne af rette kvalitet rulles sammen til pølser når man skraber i det.

Maskindrevet redskab 
De største sneskrabere monteres på maskiner, helt nede fra havefræsere til lastbiler og tog. Blandt menigmand er der ikke den store forskel på sneskraber og sneplov, men for fagfolk er det to vidt forskellige ting. Grundlæggende er forskellen at skraberen samler sneen på en side, mens ploven er spids på midten og derved skraber sneen til begge sider. Den sidste model benyttes oftest på lokomotiver, på smalle veje på landet, samt i høje driver, hvor en sneskraber giver for meget modstand eller for stor afdrift til den ene side.

Se også 
 Sneslynge

Biltilbehør
Skraber
Haveredskaber